Det skriver fagbladet Journalen.

I mange land selges allerede CBD-produkter som kosttilskudd. Med dagens regelverk klassifiseres disse produktene som narkotika.

Det ønsker Statens legemiddelverk å gjøre noe med.

Et enklere regelverk

Fagdirektør Steinar Madsen i Statens legemiddelverk sier til NRK at målet er å lage et enklere regelverk.

– Og også et regelverk som er slik at man ikke blir straffet for ting som man ikke bør bli straffet for, fortsetter Madsen.

Til Journalen sier Madsen at å forby produkter med lavt innhold av THC er som å kalle kulturmelk et rusmiddel, fordi det inneholder litt alkohol.

– Vi prøver å rydde opp i dette nå, og arbeider nå med å finne fornuftige regler på området. Det er ikke riktig at alt som inneholder det minste spor av THC skal være klassifisert som narkotiske stoffer når det ikke har noen rusvirkning, sier han til fagbladet.

Gir ingen rus

Helsedirektoratet og Statens legemiddelverk skiller mellom cannabisrelaterte legemidler og produkter som inneholder mer eller mindre enn én prosent tetrahydrocannabinol (THC). Det er først og fremst THC og Cannabidiol (CBD) som har blitt gjenstand for forsking på medisinsk effekt så langt.

THC er det viktigste psykoaktive stoffet i cannabisplanter, og det stoffet som gir rus.

Stoffet CBD gir ingen rus.

– Det vi da ønsker er at produkter som inneholder veldig lite THC ikke skal regnes som narkotika, for det har ingen rusvirkning, sier Madsen.

I cannabisplanten finnes THC først og fremst i knoppene. THC er det stoffet i cannabisplanten som gir rus. CBD gir til gjengjeld ingen rusvirkning. Foto: Thomas Søbstad / NRK

Ingen sikker medisinsk bruk

Akkurat hvor THC-grensa skal gå er ikke avgjort ennå. Ifølge Madsen vil endringene de nå undersøker føre til at enkelte hudkremer, oljer og kosmetikk som i dag klassifiseres som narkotika på sikt bli lov å importere til Norge.

Madsen presiserer at man fortsatt blir nødt til å gå gjennom lege for å få tak i medisinsk cannabis.

– Dette gjelder bare en del produkter som ikke har noen sikker, medisinsk bruk.